უნივერსიტეტის ღონისძიებების პორტალი

თურქეთის საგრანტო პროგრამა - საინფორმაციო შეხვედრა
2025-01-16 11:30 - 12:30 (Asia/Dubai)
16 იანვარს, 11:30 საათზე, ილიას სახელმწიფო უნივერსიტეტის G106 აუდიტორიაში გაიმართება საინფორმაციო შეხვედრა თურქეთის საგრანტო პროგრამის შესახებ.
თურქეთის საგრანტო პროგრამა Türkiye Bursları არის ყოვლისმომცველი სასტიპენდიო პროგრამა, რომელიც საერთაშორისო სტუდენტებსა და მკვლევრებს აძლევს შესაძლებლობას, თურქეთის წამყვან უნივერსიტეტებში სრული დაფინანსებით მიიღონ განათლება და აწარმოონ კვლევები.
დეტალური ინფორმაცია იხილეთ ბმულზე.
განაცხადის წარდგენის ბოლო ვადაა 2025 წლის 20 თებერვალი.

დოქტორანტ ქეთევან კობაიძის სადისერტაციო ნაშრომის დაცვა
2025-01-16 16:00 - 17:00
16 იანვარს, 16:00 საათზე, ილიას სახელმწიფო უნივერსიტეტის G 106 აუდიტორიაში მეცნიერებათა და ხელოვნების ფაკულტეტის სადოქტორო პროგრამის „ფსიქოლოგია“ დოქტორანტი ქეთევან კობაიძე დაიცავს სადისერტაციო ნაშრომს „სამოქალაქო ჩართულობის პიროვნული და სიტუაციური პრედიქტორები“.
სამეცნიერო ხელმძღვანელი – ნინო ჯავახიშვილი, ილიას სახელმწიფო უნივერსიტეტის პროფესორი
დრო: 16 იანვარი, 16:00 საათი
ადგილმდებარეობა:ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

სრულად დაფინანსებული სამაგისტრო პროგრამები კორეის უნივერსიტეტში
2025-01-20 11:30 - 12:30
კორეის უნივერსიტეტი (სეული) აცხადებს კონკურსს სამაგისტრო სტიპენდიების მოსაპოვებლად SK Global Scholarship Program (Fall 2025) პროგრამით. სტიპენდია სრულად ფარავს საინფორმაციო ტექნოლოგიების/ხელოვნური ინტელექტის, ელექტრონული ინჟინერიისა და ფიზიკის მიმართულებით სამაგისტრო პროგრამებზე სწავლების დაფინანსებას.
კორეის უნივერსიტეტის წარმომადგენლები ილიას სახელმწიფო უნივერსიტეტის სტუდენტებთან გამართავენ საინფორმაციო შეხვედრას 20 იანვარს, G106 აუდიტორიაში, 11:30 საათზე სტიპენდიის პირობების შესახებ.
დეტალური ინფორმაციის მისაღებად იხილეთ დანართი.
დრო: 20 იანავრი, 11:30 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. #1)

დოქტორანტ გიგა ხოსიტაშვილის სადისერტაციო ნაშრომის დაცვა
2025-01-23 16:00 - 18:00
23 იანვარს, 16:00 საათზე, ილიას სახელმწიფო უნივერსიტეტის G106 აუდიტორიაში ბიზნესის, ტექნოლოგიისა და განათლების ფაკულტეტის განათლების სკოლის განათლების სადოქტორო პროგრამის დოქტორანტი გიგა ხოსიტაშვილი დაიცავს სადისერტაციო ნაშრომს „აკადემიური კეთილსინდისიერების კულტურა ქართულ უმაღლეს საგანმანათლებლო დაწესებულებებში, მსგავსების დეტექციის პროგრამის ადაპტაცია და პლაგიატის აღქმა აკადემიური პერსონალის მიერ“.
სამეცნიერო ხელმძღვანელი − თამარ ბრეგვაძე, ილიას სახელმწიფო უნივერსიტეტის ასოცირებული პროფესორი
სამუშაო ენა: ქართული
დრო: 23 იანვარი, 16:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

მკვლევარ თამარ ლეკვეიშვილის საჯარო ლექცია „ფაზლი ბეგ ხუზანი ესფაჰანის „შაჰ აბასის მმართველობის ქრონიკა“ – ახალი წყარო მე-17 საუკუნის პირველი ნახევრის საქართველოსა და საქართველო-ირანის ურთიერთობების ისტორიის შესწავლისთვის“
2025-01-23 16:00 - 18:00
23 იანვარს, 16:00 საათზე, ილიას სახელმწიფო უნივერსიტეტის S201/202 დარბაზში ილიაუნის გიორგი წერეთლის აღმოსავლეთმცოდნეობის ინსტიტუტის მუდმივმოქმედ სემინარზე ინსტიტუტის ასოცირებული მკვლევარი თამარ ლეკვეიშვილი წაიკითხავს საჯარო ლექციას „ფაზლი ბეგ ხუზანი ესფაჰანის „შაჰ აბასის მმართველობის ქრონიკა“ – ახალი წყარო მე-17 საუკუნის პირველი ნახევრის საქართველოსა და საქართველო-ირანის ურთიერთობების ისტორიის შესწავლისთვის“.
მომხსენებელი ისაუბრებს აღნიშნული წყაროს მნიშვნელობაზე მე-17 საუკუნის პირველი ნახევრის საქართველოს ისტორიისა და ირან-საქართველოს ურთიერთობების შესწავლისთვის. წყარო, რომელიც დღემდე უცნობი იყო ქართული სამეცნიერო საზოგადოებისთვის, ქართულად თარგმნა თამარ ლეკვეიშვილმა. თარგმანს ერთვის გამოკვლევა და კომენტარები.
თამარ ლეკვეიშვილი შეეხება წყაროს არაერთი მნიშვნელოვან, დღემდე უცნობ ფაქტს, რომლებიც შეჯერებული იქნება სხვა წყაროების მონაცემებთან (შაჰ აბას I-ის და მისი კარის პოლიტიკის სხვადასხვა ასპექტი აღმოსავლეთ საქართველოში, ურთიერთობა სამეფო საგვარეულოსა და თავადაზნაურობასთან, თანამშრომლობისა და დაპირისპირების განმაპირობებელი ფაქტორები, ლაშქრობათა მიზეზები და შედეგები, ადგილობრივ პოლიტიკურ ერთეულებთან სპეციფიკური ურთიერთობების განმაპირობებელი ფაქტორები, იმ პერიოდის აღმოსავლეთ საქართველოში არსებული მმართველობის სისტემის თავისებურებანი და სხვ.)
საჯარო ლექცია ტარდება შოთა რუსთაველის ეროვნული სამეცნიერო ფონდის ახალგაზრდა მეცნიერთა კვლევების კონკურსში გამარჯვებული პროექტის (YS-22-209) ფარგლებში.
სამუშაო ენა: ქართული
დრო: 23 იანვარი, 16:00 საათი
ადგილმდებარეობა: ილიას სახელმწიფო უნივერსიტეტის გიორგი წერეთლის აღმოსავლეთმცოდნეობის ინსტიტუტის S201/202 დარბაზი, გ. წერეთლის ქუჩა N3
დასწრება თავისუფალია.

დოქტორანტ ელისაბედ კვერღელიძის სადისერტაციო ნაშრომის დაცვა
2025-01-24 14:00 - 15:00
24 იანვარს, 14:00 საათზე, ილიას სახელმწიფო უნივერსიტეტის G106 აუდიტორიაში საბუნებისმეტყველო მეცნიერებებისა და მედიცინის ფაკულტეტის ბიოქიმიისა და მოლეკულური ბიოტექნოლოგიის სადოქტორო პროგრამის დოქტორანტი ელისაბედ კვერღელიძე დაიცავს სადოქტორო ნაშრომს „ინტეგრინების როლი ნერვული ქსოვილის ჰიპოქსია/იშემიური პროცესების განვითარებაში“.
სამეცნიერო ხელმძღვანელი: ილიას სახელმწიფო უნივერსიტეტის ასოცირებული პროფესორი თამარ ბარბაქაძე
სამუშაო ენა: ქართული
დრო: 24 იანვარი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

ლი იონგმინის საჯარო ლექცია „სტუდენტური ცხოვრება კორეაში“
2025-01-24 17:00 - 18:00
24 იანვარს, 17:00 საათზე, ილიაუნის G106 აუდიტორიაში ილიაუნის კორეული კულტურის კლუბის ორგანიზებით ინჰას უნივერსიტეტის სტუდენტი ლი იონგმინი (Youngmin Lee) წაიკითხავს საჯარო ლექციას. მომხსენებელი სტუდენტებს გააცნობს ინფორმაციას კორეელი სტუდენტების გამოცდილების შესახებ, ქვეყნის საუნივერსიტეტო სისტემის მახასიათებლებს, კორეის სტუდენტურ კლუბებსა და სტუდენტურ პროექტებს, ასევე სირთულეებს, რომლებსაც სტუდენტები სწავლის პროცესში აწყდებიან.
სამუშაო ენა: ინგლისური
დრო: 24 იანვარი, 17:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N3
დასწრება თავისუფალია.
2025

არჩილ ბადრიაშვილის სახელობის სტიპენდია − გამარჯვებულის დაჯილდოება
2025-01-24 18:00 - 19:00
24 იანვარს, 18:00 საათზე, წიგნის სახლში „ლიგამუსი“ გაიმართება არჩილ ბადრიაშვილის სტიპენდიატის დაჯილდოების ცერემონია. ერთწლიანი სტიპენდია გადაეცემა ილიას სახელმწიფო უნივერსიტეტის სტუდენტ ნატალი ჯაჯვანს, ბიზნესის ადმინისტრირების პროგრამის მეორეკურსელს სვანეთის რეგიონიდან.
2024 წელს ილიას სახელმწიფო უნივერსიტეტმა დააფუძნა ადიქციის კვლევების სამაგისტრო პროგრამის კურსდამთავრებულისა და მკვლევრის, სვანეთში ტრაგიკულად დაღუპული არჩილ ბადრიაშვილის სახელობის სტუდენტური სტიპენდია. მისი ფოკუსი 2024 წელს სვანეთის რეგიონის მთების მრავალფეროვნება იყო.
სტიპენდიის მოპოვებას ყოველწლიურად შეძლებენ ილიაუნის საბაკალავრო საფეხურის სტუდენტები საქართველოს მთიანი რეგიონებიდან.
არჩილ ბადრიაშვილი მსოფლიოში აღიარებული ახალგაზრდა ალპინისტი იყო. მის სახელს უკავშირდება არაერთი უნიკალური ალპინისტური მარშრუტი და გაუკვალავ მწვერვალებზე პირველასვლა, რისთვისაც იგი დაჯილდოებულია ალპინიზმის „ოსკარად“ წოდებული ოქროს წერაყინით.
არჩილი გამორჩეული ავტორია, რომელმაც მსოფლიოს ქართული ალპინიზმის ისტორიის უმნიშვნელოვანესი მიღწევები გააცნო ცნობილი საერთაშორისო ალპინისტური ჟურნალებისა და გამოცემების მეშვეობით.
დრო: 24 იანვარი, 18.00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

გამოფენა „გლობალური კავშირები. გერმანელები საქართველოში (1817-1941 წწ.)“
2025-01-30 - 2025-02-12
30 იანვარს, 14:00 საათზე, ილიას სახელმწიფო უნივერსიტეტის G კორპუსის ფოიეში გაიხსნება გამოფენა „Globale Verflechtungen. Deutsche Siedler in Georgien (1817-1941) / გლობალური კავშირები. გერმანელები საქართველოში (1817-1941 წწ.)“, რომელიც გაგრძელდება 12 თებერვლის ჩათვლით.
გამოფენა მომზადებულია ილიას სახელმწიფო უნივერსიტეტსა და ზიგენის უნივერსიტეტს შორის განხორციელებული პროექტის „Globale Verflechtungen der Deutschen in Georgien (1817-1941)“ შედეგად.
დამთვალიერებელი 23 ბანერით გაეცნობა საქართველოში მცხოვრები შვაბი ემიგრანტების ჯერ კიდევ მხოლოდ ფრაგმენტულად შესწავლილ ყოველდღიური ცხოვრების ისტორიას.
ექსპოზიციაზე პირველად გამოიფინება საქართველოს ეროვნულ არქივში დაცული 1941 წლის ოქტომბერში სამხრეთ კავკასიიდან გერმანელების დეპორტაციამდე პერიოდის ხელნაწერი გერმანულენოვანი წყაროები.
ორენოვან ბანერებზე ასახულია გერმანელი კოლონისტების ყოველდღიური ცხოვრების მთელი ციკლი: დაბადება, ნათლობა, ახალგაზრდობა და სასკოლო განათლება, ქორწინება და განქორწინება, გარდაცვალება, დაკრძალვა და სხვ.
პროექტის ხელმძღვანელები: პროფესორი რაფაელა ავერკორნი, პროფესორი ოლივერ რაისნერი
პროექტის წევრები: ფლორიან კრიონერთი, ფელიქს ლოდერმაიერი, ივა მინდაძე, მარი ანა შიობელი, დავით ჯიშკარიანი
პროექტის მენეჯერი, დიზაინერი და რედაქტორი − ლალი კახიძე (ანდრეა ბენედეტოს მხარდაჭერით)
დრო: 30 იანვარი – 12 თებერვალი
ადგილმდებარეობა: ილიას სახელმწიფო უნივერსიტეტის G კორპუსის ფოიე, გ. წერეთლის ქ. N1
დასწრება თავისუფალია.

AUF-ის ცენტრალური და აღმოსავლეთ ევროპის ბიუროს დირექტორ ლორ კასტენთან შეხვედრა
2025-01-30 09:30 - 11:30
30 იანვარს, 09:30 საათზე, ილიას სახელმწიფო უნივერსიტეტის G106 აუდიტორიაში გაიმართება შეხვედრა ფრანკოფონიის საუნივერსიტეტო სააგენტოს (AUF) ცენტრალური და აღმოსავლეთ ევროპის ბიუროს დირექტორ ლორ კასტენსა და ამავე სააგენტოს საქართველოს ეროვნული ბიუროს ხელმძღვანელ თამარ ღარიბაშვილთან.
ილიას სახელმწიფო უნივერსიტეტი ფრანკოფონიის საუნივერსიტეტო სააგენტოს (AUF) ასოცირებული წევრია.
სტუმრები ისაუბრებენ ღონისძიებებზე, რომლებიც ემსახურება ფრანგული ენისა და კულტურის, ფრანკოფონული ქვეყნების კულტურის პოპულარიზაციას როგორც უნივერსიტეტის სტუდენტებში, ასევე ქვეყნის მასშტაბით.
ილიაუნი ადმინისტრირებას უწევს ორი მნიშვნელოვანი ვებგვერდის ფუნქციონირებას:

ფრანგული რენესანსის საქართველოს წარმომადგენლობის ვებგვერდი https://delegationrfengeorgie.iliauni.edu.ge

ვებგვერდზე ვრცელდება ინფორმაცია ილიას სახელმწიფო უნივერსიტეტის, ასევე საქართველოს სხვა უნივერსიტეტების სტუდენტებისა და პროფესორ-მასწავლებლების, საჯარო სკოლების ფრანგულენოვანი მოსწავლეებისა და მასწავლებლების მონაწილეობით გამართულ ღონისძიებათა შესახებ.

ცენტრალური და აღმოსავლეთ ევროპის რეგიონული ფრანკოფონული სადოქტორო კოლეჯის ჰუმანიტარულ და სოციალურ მეცნიერებებში – CODFREURCOR ვებგვერდი https://codfreurcor.iliauni.edu.ge

კოლეჯის ვებგვერდზე, რომელიც აერთიანებს რეგიონის 15 უნივერსიტეტს, ვრცელდება ინფორმაცია ცენტრალურ და აღმოსავლეთ ევროპის უნივერსიტეტებში გამართულ ერთობლივ ღონისძიებათა შესახებ. კოლეჯის ერთ-ერთი მნიშვნელოვანი ღონისძიებაა ყოველწლიური სამეცნიერო კონფერენციის გამართვა კოლეჯის წევრ უნივერსიტეტებში. კონფერენციის მასალები იბეჭდება ილიას სახელმწიფო უნივერსიტეტის მრავალენოვან ჟურნალში „ინტერდისციპლინური კვლევები ჰუმანიტარულ მეცნიერებებში“ (EISH) http://ojs.iliauni.edu.ge/index.php/eish/issue/view/20.
2014 წლიდან გამოცემულია 10 ნომერი.
სამუშაო ენა: ფრანგული
დრო: 30 იანვარი, 09:30 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

დოქტორანტ ირაკლი დეკანოზიშვილის სადისერტაციო ნაშრომის დაცვა
2025-01-31 13:00 - 14:00
31 იანვარს, 13:00 საათზე, ილიას სახელმწიფო უნივერსიტეტსა და მიუნსტერის ვესტფალიის ვილჰელმის უნივერსიტეტს შორის სადოქტორო კვლევების ერთობლივი ხელმძღვანელობის (კოტუტელის) შესახებ ხელშეკრულების ფარგლებში ილიაუნის მეცნიერებათა და ხელოვნების ფაკულტეტის სადოქტორო პროგრამის „ფილოსოფია“ დოქტორანტი ირაკლი დეკანოზიშვილი დაიცავს სადოქტორო ნაშრომს “The Conception of Recognition in Ethics and Political Philosophy” („აღიარების კონცეფცია ეთიკასა და პოლიტიკის ფილოსოფიაში“).
ერთობლივი პროგრამა დოქტორანტს შესაძლებლობას აძლევს, კოტუტელის პრინციპზე დაფუძნებული მოდელით დაიცვას ნაშრომი და მიიღოს ორმაგი სადოქტორო ხარისხი და ორივე უნივერსიტეტის დიპლომი.
სადისერტაციო ნაშრომი შეეხება აღიარების ცნებას და მის მნიშვნელობას როგორც ეთიკაში, ასევე პოლიტიკის ფილოსოფიაში. ნაშრომში შემოთავაზებულია აღიარების თეორიის ერთგვარი რეკონსტრუქცია, რომელიც წარმოაჩენს ამ ცნების განსხვავებულ ასპექტებს და მას განიხილავს არსებითად მნიშვნელოვნად როგორც პიროვნების კონსტიტუციისთვის, ასევე ინტერპერსონალური ურთიერთობებისა და სოციალური ინტეგრაციისთვის. აგრეთვე ყურადღება ეთმობა სხვადასხვა თანამედროვე სოციალური და პოლიტიკური პრობლემის განხილვას აღიარების თეორიის პერსპექტივიდან და იმის ჩვენებას, როგორ შეიძლება ამ პრობლემების მოგვარება სრულფასოვანი და ადეკვატური აღიარების თეორიული მიმართებებით.
სამეცნიერო ხელმძღვანელები:
მიუნსტერის უნივერსიტეტის პროფესორი თომას გუტმანი
ილიას სახელმწიფო უნივერსიტეტის პროფესორი გიგა ზედანია
სამუშაო ენა: ინგლისური
დრო: 31 იანვარი, 13:00 საათი
ადგილმდებარეობა: ილიას სახელმწიფო უნივერსიტეტის S800 აუდიტორია, გ. წერეთლის ქ. N3
დასწრება თავისუფალია.
2025

უმაღლესი განათლების სპეციალისტი, როგორც პროფესია
2025-01-31 16:00 - 17:00
31 იანვარს, 16:00 საათზე, ილიას სახელმწიფო უნივერსიტეტის G106 აუდიტორიაში განათლების კვლევების ცენტრი წარმოგიდგენთ უმაღლესი განათლების სფეროს ტენდენციებისა და დასაქმების ბაზრის კვლევის შედეგების პრეზენტაციას.
ამ მიმართულების სამაგისტრო პროგრამები დასავლეთ ევროპასა და აშშ-ში უფრო მეტადაა განვითარებული, თუმცა ცენტრალურ და აღმოსავლეთ ევროპაშიც იზრდება უნივერსიტეტების ეფექტიანი მართვისა და უმაღლესი განათლების სისტემის ანალიზის მნიშვნელობა.
HERI პროექტის „უმაღლესი განათლება, კვლევა და ინოვაცია“ ფარგლებში ჩატარდა შრომის ბაზრისა და უმაღლესი განათლების სექტორის სამომავალო ტენდენციების კვლევა, რომელიც გვთავაზობს ზუსტ სურათს, რა კომპეტენციებია მოთხოვნადი უმაღლესი განათლების სექტორის გამართული ფუნქციონირებისა და მიმდინარე და სამომავლო ამოცანებზე რეაგირებისთვის.
კვლევის შედეგების წარდგენის შემდეგ გაიმართება პანელური დისკუსია, სადაც მოხდება საქართველოში უმაღლესი განათლების სპეციალისტების კვალიფიკაციის პროფესიონალიზაციის საკითხის განხილვა და არსებული მდგომარეობის შეფასება.
ორგანიზატორი: განათლების კვლევების ცენტრი
პროექტი „სამაგისტრო პროგრამა: უმაღლესი განათლება, კვლევა და ინოვაცია“
პროექტი დაფინანსებულია საქართველოს განათლების, მეცნიერებისა და ახალგაზრდობის სამინისტროს პროექტის „ინოვაციის, ინკლუზიურობის და ხარისხის პროექტი – საქართველო I2Q (IBRD)“ ფარგლებში მსოფლიო ბანკის მხარდაჭერით.
დღის წესრიგი იხილეთ ბმულზე.
სამუშაო ენა: ქართული
დრო: 31 იანვარი, 16:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

დოქტორანტ თეა ფანჩულიძის სადისერტაციო ნაშრომის დაცვა
2025-02-06 14:00 - 15:00
6 თებერვალს, 14:00 საათზე, ილიას სახელმწიფო უნივერსიტეტის G106 აუდიტორიაში მეცნიერებათა და ხელოვნების ფაკულტეტის სადოქტორო პროგრამის „ფსიქოლოგია“ დოქტორანტი თეა ფანჩულიძე დაიცავს სადისერტაციო ნაშრომს „ციხისა და აღდგენითი მართლმსაჯულების პროგრამების გავლენა მოზარდების სასკოლო შიშსა და შფოთვაზე“.
სამეცნიერო ხელმძღვანელი – ილიას სახელმწიფო უნივერსიტეტის პროფესორი ქეთევან მაყაშვილი
სამუშაო ენა: ქართული
დრო: 6 თებერვალი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ.N1
დასწრება თავისუფალია.

დოქტორანტ კახა ქარჩხაძის სადისერტაციო ნაშრომის დაცვა
2025-02-10 14:00 - 15:00
10 თებერვალს, 14:00 საათზე, ილიას სახელმწიფო უნივერსიტეტის საბუნებისმეტყველო მეცნიერებებისა და მედიცინის ფაკულტეტის ბიოქიმიისა და მოლეკულური ბიოტექნოლოგიის სადოქტორო პროგრამის დოქტორანტი კახა ქარჩხაძე დაიცავს სადისერტაციო ნაშრომს „ბიოდიზელის საწვავის მიღების ტექნოლოგიები და მათი კომერციალიზაცია“.
სამეცნიერო ხელმძღვანელი: ილიას სახელმწიფო უნივერსიტეტის პროფესორი დავით მიქელაძე
სამუშაო ენა: ქართული
დრო: 10 თებერვალი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

დოქტორანტ ნინო გალდავაძის სადისერტაციო ნაშრომის დაცვა
2025-02-12 15:00 - 16:00
2 თებერვალს, 15:00 საათზე, ილიას სახელმწიფო უნივერსიტეტის G106 აუდიტორიაში მეცნიერებათა და ხელოვნების ფაკულტეტის სადოქტორო პროგრამის „ენათმეცნიერება და ლიტერატურათმცოდნეობა“ დოქტორანტი ნინო გალდავაძე დაიცავს სადისერტაციო ნაშრომს „მოძრაობის კონცეპტი როგორც „საპყრობილედ“ გააზრებული სახელმწიფოს დაძლევის საშუალება მე-სთვის ჭოლა ლომთათიძის, ნიკოლო მიწიშვილისა და კარლო კაჭარავას ტექსტების მაგალითზე“.
სამეცნიერო ხელმძღვანელი – ილიას სახელმწიფო უნივერსიტეტის პროფესორი ნინო ფირცხალავა
სამუშაო ენა: ქართული
დრო: 12 თებერვალი, 15:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ.N1
დასწრება თავისუფალია.

კვლევის „ძალადობრივი ქცევის პრობლემების მქონე მოზარდების ქცევაზე რეაგირების მექანიზმები“ პრეზენტაცია
2025-02-14 19:00 - 20:00
14 თებერვალს, 19:00 საათზე, წიგნის სახლში „ლიგამუსი“ ილიაუნის სამართლის სკოლის ორგანიზებით გაიმართება კვლევის „ძალადობრივი ქცევის პრობლემების მქონე მოზარდების ქცევაზე რეაგირების მექანიზმები“ პრეზენტაცია.
კვლევა ასახავს არასრულწლოვანთა ძალადობრივი ქცევის გამომწვევ მიზეზებს, სახელმწიფოს მიერ მათზე რეაგირების მექანიზმებს და უწყებათაშორისი თანამშრომლობის ეფექტურობას. მასში ასევე საუბარია პრაქტიკულ გამოწვევებსა და საერთაშორისო სტანდარტებთან შესაბამისობის საკითხებზე.
მომხსენებლები განიხილავენ შემდეგ საკითხებს:

ძალადობრივი ქცევის გამომწვევი სოციალური, ეკონომიკური და ფსიქოლოგიური ფაქტორები;
სახელმწიფო უწყებების მოქმედი მექანიზმები და მათი ეფექტიანობა;
უწყებათაშორისი თანამშრომლობის გამოწვევები;
კვლევის რეკომენდაციები პოლიტიკის გაუმჯობესებისთვის.

პანელის მომხსენებლები:
ანტონ (ტატო) ქელბაქიანი – კვლევის თანაავტორი, ორგანიზაცია „პრევენცია პროგრესისთვის“;
ნატალია ცაგარელი – კვლევის თანაავტორი, ორგანიზაცია „პრევენცია პროგრესისთვის“.
დისკუსიაში ასევე მიიღებენ მონაწილეობას მოწვეული ექსპერტები და საზოგადოებრივი ორგანიზაციების წარმომადგენლები.
კვლევა განახორციელა ორგანიზაციამ „პრევენცია პროგრესისთვის“ სამოქალაქო საზოგადოების ფონდის ფინანსური მხარდაჭერით ევროკავშირის მიერ დაფინანსებული პროექტის ფარგლებში.
სამუშაო ენა: ქართული
დრო: 14 თებერვალი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ილიაუნის ხალხური სიმღერის სტუდენტური გუნდის 24-ე სემესტრული საანგარიშო კონცერტი
2025-02-18 18:30 - 20:30
18 თებერვალს, 18:30 საათზე, ილიას სახელმწიფო უნივერსიტეტის B201 უდიტორიაში ილიაუნის ხალხური სიმღერის სტუდენტური გუნდი გამართავს 24-ე სემესტრულ საანგარიშო კონცერტს.
დრო: 18 თებერვალი, 18:30 საათი
ადგილმდებარეობა: ილიას სახელმწიფო უნივერსიტეტის B201 აუდიტორია (დარბაზი), ი. ჭავჭავაძის გამზ. N32
დასწრება თავისუფალია.

ილიაუნის ასოცირებული პროფესორის თამარ ცხადაძისა და ასისტენტ-პროფესორის თამაზ თოხაძის საჯარო მოხსენებები
2025-02-19 18:00 - 19:00
19 თებერვალს, 18:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის ასოცირებული პროფესორი თამარ ცხადაძე წაიკითხავს მოხსენებას „ნებელობითი არცოდნა – ეპისტემური წინააღმდეგობის შესაძლო ფორმა?“.
იგი ეპისტემური უსამართლობისა და ეპისტემური ჩაგვრის ცნებების გამოყენებით გაანალიზებს და შეაფასებს ე.წ. ვოუქიზმის სადავო ასპექტის – „გაუქმების კულტურის“ გამოყენებას კლასიკური ტექსტების მიმართ, კერძოდ, „გაუქმების მოთხოვნას“ გააანალიზებს ჰერმენევტიკული უსამართლობისა და ნებელობითი არცოდნის კონცეფციების შუქზე.
ასისტენტ-პროფესორი თამაზ თოხაძე წაიკითხავს მოხსენებას „რისკიანი გადაწყვეტილებები და სხვა ადამიანების გათვალისწინების პრობლემა ეპისტემური რელატივიზმისთვის“.
მოხსენების ძირითადი თემაა რამდენად პრიორიტეტულია სხვების რწმენისა და რისკის მიმართ დამოკიდებულებების გათვალისწინება სხვა ადამიანებისთვის მნიშვნელოვანი გადაწყვეტილების მიღებისას, მაგალითად, როდესაც ექიმი, პოლიტიკოსი ან ვაქცინის მიმართ სკეპტიკოსი განიხილავს, იმოქმედოს თუ არა თავისი რწმენის მიხედვით, როდესაც ამ ქმედებას შეიძლება დიდი შედეგები ჰქონდეს სხვა ადამიანებისთვის (მათი უსაფრთხოებისა და ჯანმრთელობისთვის).
მომხსენებელი ამ საკითხს განიხილავს ეპისტემური რაციონალურობის არამომთხოვნი (რელატივისტური) გაგების შუქზე. მოხსენების ძირითადი თეზისია, რომ მორალისა და ეპისტემური რაციონალურობის კავშირის სწორი გაგებისთვის აუცილებელია ეპისტემური რელატივიზმის უარყოფა. მოკლედ მიმოიხილავს გადაწყვეტილების თეორიასა და ეპისტემოლოგიასთან დაკავშირებულ თანამედროვე დებატებს.
მოცემული მოხსენება არის შოთა რუსთაველის საქართველოს ეროვნული სამეცნიერო ფონდის დაფინანსებული პროექტის – „არბიტრარული რწმენები და რაციონალურობის მოთხოვნები“ – ნაწილი (საგრანტო ხელშეკრულება No:YS-23-320)
სამუშაო ენა: ქართული
დრო: 19 თებერვალი, 18:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

დიმიტრი სილაქაძის წიგნის „თებერვლის ტანკები“ პრეზენტაცია
2025-02-24 19:00 - 20:00
24 თებერვალს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ საბჭოთა რუსეთის მიერ საქართველოს ოკუპაციის 107-ე წლისთავთან დაკავშირებით გაიმართება დიმიტრი სილაქაძის „თებერვლის ტანკების“ პრეზენტაცია. წიგნი გამოსცა „არტანუჯმა“.
პირველი „რკინის ურჩხული“, ტანკი, 1915 წელს ბრიტანელებმა შექმნეს. 1921 წლის 24 თებერვალს რუსეთ-საქართველოს ომში საქართველოსა და ამიერკავკასიის ისტორიაში პირველად თბილისთან ახლოს, მდინარე ლოჭინის მარჯვენა სანაპიროზე, გამართულ ბრძოლაში ერთმანეთს დაუპირისპირდნენ ტანკები და ქვეითები.
წიგნში დღემდე ცნობილი წყაროებისა და უცნობი საარქივო დოკუმენტების შეჯერების საფუძველზე ნაჩვენებია შეტაკების სურათი და მიკვლეულია ბრძოლის ველი. ავტორი აღწერს იმ ეპოქაში ტანკების გამოყენების სპეციფიკასა და ტანკსაწინააღმდეგო ბრძოლის მეთოდებს, მოგვითხრობს დამოუკიდებელი ქართული არმიის ტანკების ისტორიასა და 1945 წელს ბერლინის აღების მონაწილე ერთი ტანკის გრძელ თავგადასავალს.
ისტორიის დოქტორი დიმიტრი სილაქაძე ილიას სახელმწიფო უნივერსიტეტის თანამედროვე საქართველოს ისტორიის სამაგისტრო პროგრამის მოწვეული ლექტორი და თავისუფალი უნივერსიტეტის ასოცირებული პროფესორია. მისი კვლევის ვიწრო სპეციალიზაციაა საქართველოს დემოკრატიული რესპუბლიკის შეიარაღებული ძალები.
შეხვედრას მოდერაციას გაუწევს ბექა კობახიძე, ილიას სახელმწიფო უნივერსიტეტის პროფესორი, თანამედროვე საქართველოს ისტორიის სამაგისტრო პროგრამის ხელმძღვანელი.
სამუშაო ენა: ქართული
დრო: 24 თებერვალი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ ქეთევან კუპატაძის საჯარო ლექცია „ღმერთების საკვები “ – შოკოლადის ქიმიური თავგადასავალი“
2025-02-28 14:00 - 16:00
28 თებერვალს, 14:00 საათზე, ილიას სახელმწიფო უნივერსიტეტის G106 აუდიტორიაში ილიაუნის პროფესორი ქეთევან კუპატაძე წაიკითხავს ლექციას „ღმერთების საკვები “ – შოკოლადის ქიმიური თავგადასავალი“.
მომხსენებელი ისაუბრებს შოკოლადის ისტორიაზე, ქიმიაზე, საკვებ ღირებულებაზე, შაქართან მის მიმართებაზე და შოკოლადის ქიმიურ ექსპერიმენტებზე.
ლექცია დააინტერესებთ მოსწავლეებს, მასწავლებლებსა და სხვ.
დასასწრებად აუცილებელია წინასწარი რეგისტრაცია მითითებულ ლინკზე 22 თებერვლის ჩათვლით.
ადგილები შეზღუდულია. პირველ 100 დარეგისტრირებულ პირს ორგანიზატორები დაუკავშირდებიან და მიიწვევენ.
სამუშაო ენა: ქართული
დრო: 28 თებერვალი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1

AWS 2024 re:Invent re:Cap
2025-02-28 16:00 - 20:30
28 თებერვალს, 16:00 საათზე, ილიას სახელმწიფო უნივერსიტეტის T102 აუდიტორიაში გაიმართება AWS ღრუბლოვანი ტექნოლოგიების ერთდღიანი ღონისძიება AWS re:Invent re:Cap.
დამსწრე საზოგადოება გაეცნობა უახლეს ტენდენციებს შემდეგ სფეროებში: AI/ML და გენერაციული AI, უსაფრთხოება, ანალიტიკა, ინდუსტრიაზე მორგებული AWS ღრუბლოვანი გადაწყვეტილებები.
სამუშაო ენა: ინგლისური
დრო: 28 თებერვალი, 16:00 საათი
ადგილმდებარეობა: ილიას სახელმწიფო უნივერსიტეტის, T102 აუდიტორია, ქ. ჩოლოყაშვილის გამზ. N3/5
ღონისძიების პროგრამა:
16:00 – 17:00 | რეგისტრაცია
17:00 – 17:15 | მისალმება
17:15 – 18:00 | ინფრასტრუქტურის უსაფრთხოების მართვა AWS Shield და WAF ტექნოლოგიებით − გიორგი სემენიხინი TBC
18:00 – 18:15 | ყავის შესვენება
18:15 – 19:45 | “AWS re:Invent re:Cap” − ვიქტორ ვედმიჩი და ალექსანდრ ბერნადსკი AWS
19:45 – 20:30 | TCP ქსელების განხილვა ტექნოლოგიური საზოგადოების წევრებთან
რატომ უნდა დაესწრო AWS Community Meetup-ს?
აღმოაჩენ AWS-ის შესაძლებლობებს: გაეცნობი უახლეს ინოვაციებს, საუკეთესო პრაქტიკებსა და წარმატების მაგალითებს.
შეხვდები ექსპერტებს: მიიღებ პასუხებს AWS სერვისების შესახებ.
გექნება ახალი კონტაქტების დამყარების შესაძლებლობა: გაიცნობ ახალ ადამიანებს და გააფართოვებ პროფესიულ კავშირებს!

კონფერენცია „საინტერესო გარემო − გაუმჯობესებული კომუნიკაცია“
2025-03-06 15:00 - 16:00
6 მარტს, 15:00 საათზე, ილიას სახელმწიფო უნივერსიტეტის G106 დარბაზში საქართველოს ენისა და მეტყველების თერაპევტთა ასოციაციისა და ილიას სახელმწიფო უნივერსიტეტის ბავშვის განვითარების ინსტიტუტის ორგანიზებით გაიმართება კონფერენცია „საინტერესო გარემო − გაუმჯობესებული კომუნიკაცია“.
კონფერენცია ეძღვნება 6 მარტს, ენისა და მეტყველების თერაპიის საერთაშორისო დღეს, რომელიც ენისა და მეტყველების თერაპიის ევროპის ასოციაციამ (ESLA) დააწესა.
კონფერენციაზე დასასწრებად შეავსეთ სარეგისტრაციო ფორმა: https://forms.gle/6uziBWUHDeWN4n8m8
ადგილების რაოდენობა შეზღუდულია.
სამუშაო ენა: ქართული
დრო: 6 მარტი, 15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1

„კომუნიკაციის, ენისა და მეტყველების თერაპიის“ სამაგისტრო პროგრამის ღია კარის დღე
2025-03-07 19:00 - 20:00
შეხვედრაზე გიწვევთ მათ, ვინც დაინტერესებულია კომუნიკაციის, ენისა და მეტყველების თერაპიის სამაგისტრო პროგრამით და სურს, დეტალურად გაიგოს, როგორია სწავლის პროცესი და რა შესაძლებლობები ექნებათ სწავლის დასრულების შემდეგ.
თქვენ გექნებათ შესაძლებლობა, მოუსმინოთ ლექტორებსა და კურსდამთავრებულებს და მეტი გაიგოთ პროგრამის უპირატესობებსა და თავისებურებებზე.
დრო: 7 მარტი, 19:00 საათი
ხანგრძლივობა: 40 წთ.
ადგილმდებარეობა: ილიას სახელმწიფო უნივერსიტეტი, წიგნის სახლი „ლიგამუსი“, ი. ჭავჭავაძის გამზ. N32

განათლება უკეთესი დასაქმებისთვის – ჯანდაცვის დასაქმების კვირეული
2025-03-10 10:00 - 18:00
10-16 მარტს ილიას სახელმწიფო უნივერსიტეტში გაიმართება პირველი დარგობრივი დასაქმების კვირეული ჯანდაცვის მიმართულებით საგანმანათლებლო დაწესებულებებთან და დამსაქმებლებთან თანამშრომლობით.
ღონისძიება ტარდება მსოფლიო ბანკისა და კონკურენტული ინოვაციის ფონდის ფინანსური მხარდაჭერით მიმდინარე პროექტის „განათლება უკეთესი დასაქმებისთვის: პარტნიორობა ინოვაციურ ჯანდაცვაში“ ფარგლებში ილიაუნის საბუნებისმეტყველო მეცნიერებებისა და მედიცინის ფაკულტეტის და BAU-ბათუმის საერთაშორისო უნივერსიტეტთან პარტნიორობით.
დაგეგმილია მასტერკლასები და ინტერაქციული საგანმანათლებლო და თანამშრომლობითი შეხვედრები, სამეცნიერო ბლოგების კონკურსის გამარჯვებულთა დაჯილდოება, კონფერენცია, ჯანდაცვის დარგობრივი კარიერული ფორუმი, რომელზეც კომპანიები გაეცნობიან დასაქმების მაძიებლებს და შესთავაზებენ ვაკანსიებსა და სტაჟირების პროგრამებს.
საზოგადოებრივი ჯანმრთელობისა და ჯანდაცვის მართვის დარგის სტუდენტებს, ახალგაზრდა პროფესიონალებს, აკადემიური პროგრამების პროფესორ-მასწავლებლებს, ადამიანური რესურსების მართვის სპეციალისტებსა და დამსაქმებლებს საქართველოს მასშტაბით ეძლევათ შეხვედრის შესაძლებლობა ცოდნის გაზიარების, პროფესიული კონტაქტების დამყარებისა და დასაქმების შესაძლებლობების გასაუმჯობესებლად.
კვირეულის ღონისძიებები:

მასტერკლასი „ჯანდაცვის კვლევის მეთოდები და ხელოვნური ინტელექტის შესაძლებლობები“
მასტერკლასი „ეფექტური თვითპრეზენტაცია და პროფესიული კომუნიკაცია“
ინტერაქციული შეხვედრები და კონსულტაციები სტუდენტებისა და ახალგაზრდა პროფესიონალებისთვის
კონფერენცია „გამოწვევები და შესაძლებლობები ჯანდაცვის დასაქმების ბაზარზე“
ჯანდაცვის დასაქმების ფორუმი

დრო: 10-16 მარტი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1

მასტერკლასი „ჯანდაცვის კვლევის მეთოდები და ხელოვნური ინტელექტის შესაძლებლობები“
2025-03-10 10:00 - 2025-03-12 18:00
10-12 მარტს ილიას სახელმწიფო უნივერსიტეტში ჩატარდება მასტერკლასი „ჯანდაცვის კვლევის მეთოდები და ხელოვნური ინტელექტის შესაძლებლობები“.
მასტერკლასის მონაწილეებს შესაძლებლობა ექნებათ გაეცნონ ჯანდაცვის დარგში კვლევის მეთოდების ევოლუციას, კვლევის ტრადიციულ მიდგომებსა და ინოვაციური ტექნიკების დანერგვის შესაძლებლობებს, შეასრულონ კვლევის პროცესებში ხელოვნური ინტელექტის გამოყენების პრაქტიკული სავარჯიშოები (მონაწილეებს სასურველია თან ჰქონდეთ ლეპტოპი).
მასტერკლასს გაუძღვებიან ილიას სახელმწიფო უნივერსიტეტის პროფესორები ირმა კირთაძე, ვერიკო მირცხულავა და ემელი ანდერსონი და აკადემიური ენისა და ხელოვნური ინტელექტის მოწვეული სპეციალისტი ამერიკიდან ავი სტეიმანი.
შეხვედრაზე დასწრება შეუძლიათ საზოგადოებრივი ჯანმრთელობისა და ჯანდაცვის მართვის დარგის ყველა საფეხურის სტუდენტებს, ახალგაზრდა პროფესიონალებს, აკადემიური პროგრამების პროფესორ-მასწავლებლებსა და სხვა დაინტერესებულ პირებს.
მასტერკლასი ტარდება განათლება უკეთესი დასაქმებისთვის − ჯანდაცვის დასაქმების კვირეულის ფარგლებში.
ღონისძიება ხორციელდება მსოფლიო ბანკისა და კონკურენტული ინოვაციის ფონდის ფინანსური მხარდაჭერით მიმდინარე პროექტის „განათლება უკეთესი დასაქმებისთვის:
პარტნიორობა ინოვაციურ ჯანდაცვაში“ ფარგლებში ილიაუნის საბუნებისმეტყველო მეცნიერებებისა და მედიცინის ფაკულტეტის და BAU-ბათუმის საერთაშორისო უნივერსიტეტთან პარტნიორობით.
მასტერკლასი გაიმართება ჰიბრიდულ ფორმატში.
ღონისძიებაზე დასასწრებ ბმულს მიიღებენ რეგისტრირებული პირები.
მასტერკლასზე დასასწრებად შეავსეთ სარეგისტრაციო ფორმა.
ადგილები შეზღუდულია.
რეგისტრაციის ბოლო ვადა: 6 მარტი, 12:00 საათი
დრო: 10-12 მარტი (10 მარტი −10:00 სთ., 11 მარტი − 16:00სთ., 12 მარტი − 10:00 სთ.)
სამუშაო ენა: ინგლისური
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის N1

„იაპონელების სტიქიურ უბედურებებთან ბრძოლისა და გამკლავების ასახვა იაპონურ ლიტერატურაში“ - მთარგმნელ პიტერმაკ-მილანის საჯარო მოხსენება
2025-03-11 13:00 - 14:00
11 მარტს, 13:00 საათზე, ილიას სახელმწიფო უნივერსიტეტის G 106 აუდიტორიაში გიორგი წერეთლის აღმოსავლეთმცოდნეობის ინსტიტუტის მუდმივმოქმედი სემინარისა და იაპონიის საერთაშორისო სააგენტოსთან თანამშრომლობის ფარგლებში ირლანდიელი მთარგმნელი პიტერ მაკ–მილანი წაიკითხავს მოხსენებას „იაპონელების სტიქიურ უბედურებებთან ბრძოლისა და გამკლავების ასახვა იაპონურ ლიტერატურაში“.
ლექცია ორგანიზებულია აღმოსავლეთმცოდნეობის ინსტიტუტის იაპონური ცენტრის მიერ.
მომხსენებლის შესახებ
პიტერ მაკ-მილანი იაპონური პოეზიის ცნობილი მთარგმნელია, პოეტი, იაპონური სატელევიზიო არხის NHK World-ის გადაცემის „ჯადოსნური იაპონური ენა“ წამყვანი. სხვადასხვა დროს მოღვაწეობდა ტოკიოს, კიორინისა და ტოკიოს ქალთა ქრისტიანულ უნივერსიტეტებში. მთარგმნელობითი საქმიანობისთვის მიღებული აქვს ჯილდოები იაპონიასა და აშშ-ში. თარგმნა „ჰიაკუნინ იშუ“, კლასიკური იაპონური კრებულის თარგმანი (2008), „ისე მონოგატარი“ (2016), „ასი პოეტის ერთი პოემა“ (2017), „მოგზაურობა მაცუო ბაშოს პოეზიაში“ (2022). მისი პუბლიკაციებია: „იაპონური კლასიკის კითხვა ინგლისურ ენაზე“, „მანიოშუ ინგლისურად“. იაპონურ გაზეთში „ასაჰი“ აქვეყნებს სერიულ პუბლიკაციებს ის სერიას „ვარსკვლავების ტყე“. პიტერ მაკ-მილანმა 2019 წელს მსოფლიოში პირველმა შექმნა კლასიკური იაპონური პოეზიის კრებულზე „ჰიაკუნინ იშუ“ დაფუძნებული ტრადიციული იაპონური ქაღალდის ბარათების თამაშის ინგლისურენოვანი ანალოგია. არის ფილოსოფიის მაგისტრი, დოქტორის ხარისხი მინიჭებული მიღებული აქვს ინგლისურ ლიტერატურაში. მაკ-მილანი კომპანია „Tsukinofune Co“-ის დამფუძნებელი და დირექტორია.
სამუშაო ენა: ინგლისური
დრო: 11 მარტი, 13:00 საათი (სავარაუდო ხანგრძლივობა 90 წუთი)
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

დოქტორ ჰაიატე სოტომეს საჯარო მოხსენება „ფუკუშიმის ატომური კატასტროფის ასახვა იაპონურ ლიტერატურაში“
2025-03-12 12:00 - 13:00
12 მარტს, 12:00 საათზე, ილიას სახელმწიფო უნივერსიტეტის S201/202 სხდომათა დარბაზში გიორგი წერეთლის აღმოსავლეთმცოდნეობის ინსტიტუტის მუდმივმოქმედი სემინარის ფარგლებში ფილოლოგიის დოქტორი ჰაიატე სოტომე, ცუკუბის უნივერსიტეტის (იაპონია) ასისტენტ-პროფესორი, ქართველოლოგი წაიკითხავს საჯარო მოხსენებას „ფუკუშიმის ატომური კატასტროფის ასახვა იაპონურ ლიტერატურაში“.
მოხსენების შესახებ
2011 წლის 11 მარტს იაპონიაში მოხდა საშინელი ბუნებრივი კატასტროფა. მიწისძვრისა და ცუნამის შედეგად გარდაიცვალა 16 000-მდე ადამიანი. ამას დაერთო ცუნამით გამოწვეული ბირთვული ავარია, რამაც დააზიანა ფუკუშიმის ატომური ელექტროსადგური და მის გარშემო 300 კვადრატული კილომეტრი რადიაციული დაბინძურების გამო დღემდე ცხოვრებისთვის სახიფათო ზონადაა გამოცხადებული. იაპონელმა მწერალმა ჰირომი კავაკამიმ კატასტროფიდან ერთ კვირაში გადააკეთა თავისი მოთხრობა „კამისამა“ (იაპ. ღმერთი), რომელშიც მაშინდელი დაძაბული ცხოვრების ატმოსფეროსა და რეალობას ასახავს. მოხსენებაზე ჰაიატე სოტომე შეადარებს ორიგინალსა და გადაკეთებულ მოთხრობას, ასევე მიმოიხილავს 2011 წლის 11 მარტის შემდგომ შექმნილ ლიტერატურას.
სამუშაო ენა: ქართული
დრო: 12 მარტი, 12:00 საათი
ადგილმდებარეობა: ილიას სახელმწიფო უნივერსიტეტი, S კორპუსის 201/202 სხდომათა დარბაზი, გ. წერეთლის ქუჩა N3
დასწრება თავისუფალია.

მასტერკლასი „ეფექტური თვითპრეზენტაცია და პროფესიული კომუნიკაცია“
2025-03-13 14:00 - 17:00
13 მარტს ილიას სახელმწიფო უნივერსიტეტში ჩატარდება მასტერკლასი „ეფექტური თვითპრეზენტაცია და პროფესიული კომუნიკაცია“.
მასტერკლასი განკუთვნილია სტუდენტებისა და კურსდამთავრებულების, ასევე საგანმანათლებლო დაწესებულებების სტუდენტური სამსახურების წარმომადგენლებისათვის, რომლებზეც ისინი გაეცნობიან ჯანდაცვის ბაზარზე ვაკანსიების მოძიებისა და პროფესიული ქსელის განვითარების ინსტრუმენტებს, შეისწავლიან თვითპრეზენტაციის ვერბალურ და არავერბალურ უნარებს და იმსჯელებენ რეკრუტინგის პროცესებზე.
მასტერკლასს გაუძღვებიან დარგის ადგილობრივი სპეციალისტები და ადამიანური რესურსების განვითარების ხელმძღვანელები დამსაქმებელი კომპანიებიდან. პერსონალური ბრენდინგისა და კომუნიკაციის შესახებ ცოდნას გააზიარებენ მოწვეული საერთაშორისო ექსპერტები.
მასტერკლასი ტარდება განათლება უკეთესი დასაქმებისთვის − ჯანდაცვის დასაქმების კვირეულის ფარგლებში.
ღონისძიება ხორციელდება მსოფლიო ბანკისა და კონკურენტული ინოვაციის ფონდის ფინანსური მხარდაჭერით მიმდინარე პროექტის „განათლება უკეთესი დასაქმებისთვის: პარტნიორობა ინოვაციურ ჯანდაცვაში“ ფარგლებში ილიაუნის საბუნებისმეტყველო მეცნიერებებისა და მედიცინის ფაკულტეტის და BAU-ბათუმის საერთაშორისო უნივერსიტეტთან პარტნიორობით.
მასტერკლასზე დასასწრებად შეავსეთ სარეგისტრაციო ფორმა.
რეგისტრაციის ბოლო ვადა: 6 მარტი, 12:00 საათი
ადგილები შეზღუდულია.
დრო: 13 მარტი, 14:00 საათი
სამუშაო ენა: ქართული-ინგლისური (თარგმანის გარეშე)
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის N1

საჯარო ლექცია „როგორ განვავითაროთ საკუთარი შესაძლებლობები სწორად და შედეგიანად“
2025-03-13 15:00 - 17:00
13 მარტს, 15:00 საათზე, ილიას სახელმწიფო უნივერსიტეტის T102 აუდიტორიაში პროექტის “Level UP” ფარგლებში პირველ ლექციას წაიკითხავს ილიაუნის ლექტორი, ორგანიზაციული განვითარების კონსულტანტი, კარიერისა და HR ბრენდინგის ექსპერტი და ტრენერი ნატალია ვართანოვა.
ლექციის თემები:
შეფასება: როგორ გავაანალიზოთ საკუთარი შესაძლებლობები და როგორ მივმართოთ სწორად კარიერული განვითარებისკენ
უნარ–ჩვევები: შრომის ბაზარზე წარმატებისთვის აუცილებელი უნარების განვითარება
ლექციაზე დასწრების მსურველები გთხოვთ, დარეგისტრირდეთ: https://forms.gle/Z1kbo3T7Y269LvUBA
სამუშაო ენა: ქართული
დრო: 13 მარტი, 15:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ. N3/5

ინტერაქციული შეხვედრები და კონსულტაციები სტუდენტებისა და ახალგაზრდა პროფესიონალებისთვის
2025-03-14 12:00 - 15:00
14 მარტს ილიას სახელმწიფო უნივერსიტეტში გაიმართება ინტერაქციული შეხვედრები და კონსულტაციები სტუდენტებისთვის და ახალგაზრდა პროფესიონალებისთვის.
CV-ისა და სამოტივაციო წერილის შედგენა და ინტერვიუსთვის მზადება უკვე მარტივად ხელმისაწვდომია თანამედროვე ტექნოლოგიების დახმარებით, თუმცა ამ უნარების სრულფასოვნად დაუფლების გარეშე რთულია ავთენტურობის წარმოჩენა და პირისპირ თუ საჯარო კომუნიკაციასთან ასოცირებული ემოციების მართვა. ინტერაქციულ ვორქშოპზე სტუდენტები და კურსდამთავრებულები ამ უნარებს გაიუმჯობესებენ პრაქტიკული სავარჯიშოებით. მონაწილეებს ასევე შესაძლებლობა ექნებათ გაიარონ ინდივიდუალური კონსულტაციები HR-სპეციალისტებთან და სტუდენტური სამსახურების წარმომადგენლებთან.
ინტერაქციული შეხვედრები და კონსულტაციები ტარდება განათლება უკეთესი დასაქმებისთვის − ჯანდაცვის დასაქმების კვირეულის ფარგლებში.
ღონისძიება ხორციელდება მსოფლიო ბანკისა და კონკურენტული ინოვაციის ფონდის ფინანსური მხარდაჭერით მიმდინარე პროექტის „განათლება უკეთესი დასაქმებისთვის: პარტნიორობა ინოვაციურ ჯანდაცვაში“ ფარგლებში ილიაუნის საბუნებისმეტყველო მეცნიერებებისა და მედიცინის ფაკულტეტის და BAU-ბათუმის საერთაშორისო უნივერსიტეტთან პარტნიორობით.
შეხვედრებზე დასწრება შეუძლიათ ჯანდაცვის დარგის ყველა საფეხურის სტუდენტებსა და ახალგაზრდა პროფესიონალებს.
ინტერაქციულ შეხვედრებსა და კონსულტაციებზე დასასწრებად შეავსეთ სარეგისტრაციო ფორმა.
რეგისტრაციის ბოლო ვადა: 10 მარტი, 12:00 საათი
ადგილები შეზღუდულია.
დრო: 14 მარტი, 12:00 საათი
სამუშაო ენა: ქართული-ინგლისური (თარგმანის გარეშე)
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის N1
